Diari Oficial de la Generalitat Valenciana


Sumari del DOGV 6928, del 21-12-2012 (2012/11128)

ORDRE 1/2012, de 13 de desembre, de la Conselleria de Governació i Justícia, per la qual es regulen els horaris d'espectacles públics, activitats recreatives i establiments públics, per a l'any 2013.
-------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2012/12/13/1/dof/vci/html**

### Dades del document

Número de DOGV
:   6928

Data del DOGV
:   21-12-2012

Secció del DOGV
:   I. DISPOSICIONS GENERALS

Número del document
:   2012/11381


Data del document
:   13-12-2012

Organisme emissor
:   Conselleria de Governació i Justícia

Tipus de document
:   Ordre

Anàlisi jurídica

 Descriptors 

:   * Conselleria de Governació i Justícia
    * ludoteca
    * institució pública
    * administració local
    * indústria gastronòmica
    * indústria cinematogràfica
    * legislació
    * espectacle d'animals
    * manifestació cultural
    * espectacles
    * establiment de jocs
    * horari comercial
    * espectacle esportiu
    * instal·lació esportiva

ORDRE 1/2012, de 13 de desembre, de la Conselleria de Governació i Justícia, per la qual es regulen els horaris d'espectacles públics, activitats recreatives i establiments públics, per a l'any 2013. [2012/11168]  
Preàmbul  
  
La Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics, preveu la regulació dels horaris en l'article 35.  
El precepte esmentat atribueix a l'ordre d'horaris anual emesa per la Conselleria competent, la facultat de regular i organitzar els horaris d'obertura i tancament dels espectacles públics, activitats recreatives i espectacles públics.  
Entre les novetats que es presenten per a enguany, destaca la reducció del termini d'audiència atorgat a les persones interessades en el supòsit de revocació de l'horari en activitats a l'aire lliure per a ajustar-lo més a la realitat, la introducció d'un major control administratiu quant a l'horari de realització dels espectacles o activitats extraordinaris, singulars o excepcionals amb increment de risc, així com la incorporació d'un article referit expressament a l'horari de les terrasses ubicades en la via pública.   
En este context, la present ordre suposa una referència necessària per al bon funcionament dels espectacles i activitats legalment previstes, el compliment de la qual garanteix l'adequat equilibri entre el dret al descans i el dret a l'oci.   
Per tot això, i d'acord amb el que disposa l'article 35 de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics, en relació amb el Decret 114/2011, de 2 de setembre, pel qual s'aprova el Reglament Orgànic i Funcional de la Conselleria de Governació, oïda la Comissió d'Espectacles Públics i Activitats Recreatives, en la reunió del dia 12 de desembre de 2012,  
  
ORDENE  
  
Article 1. Objecte i àmbit d'aplicació  
La present ordre té com a objecte establir l'horari general d'obertura i de tancament dels espectacles, establiments públics i activitats recreatives, inclosos en l'àmbit d'aplicació de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics.  
  
Article 2. Horari general  
U. Sense perjuí de les disposicions legals existents en matèria de contaminació ambiental i acústica, els espectacles públics, activitats recreatives i establiments públics, podran exercir la seua activitat únicament dins dels horaris establits com d'obertura i tancament per a cada un d'ells en els apartats següents, d'acord amb els epígrafs del Catàleg de l'annex a la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics:  
  
- Grup A. Obertura: 10.00 hores; tancament: després de l'acabament de l'última sessió, que com a màxim començarà a les 01.05 hores.  
Espectacles cinematogràfics  
Teatres.  
Auditoris.  
Espectacles circenses.  
  
- Grup B. Obertura: 12.00 hores; tancament: 03.30 hores.  
Cafés-teatre.  
Cafés-concert.  
Cafés-cantant.  
Pubs i karaokes.  
Sales d'exhibicions especials.  
  
- Grup C. Obertura: 08.00 hores; tancament: 01.00 hores.   
Salons recreatius de màquines d'atzar, tipus B.  
Salons recreatius de màquines d'atzar, tipus A.   
- Grup D. Obertura: 09.00 hores; tancament: 01.00 hores.  
Espectacles taurins.  
Sales de conferència.  
Museus i sales d'exposicions.  
Corrals de prova.  
Instal·lacions esportives.  
Pistes de patinatge.  
Parcs d'atraccions.  
Parcs temàtics.  
Establiments de joc d'estratègies amb armes simulades.  
  
- Grup E. Obertura: 09.00 hores; tancament: 24.00 hores.  
Parcs aquàtics.  
Ludoteques.  
  
- Grup F. Obertura: 10.00 hores; tancament: 24.00 hores.  
Escoles taurines.  
Salons ciber i semblants.  
  
- Grup G. Obertura: 10.00 hores; tancament: 01.00 hores.  
Camps d'esport i estadis.  
Activitats recreatives (pistes de birles i billars).  
  
- Grup H. Obertura: 07.00 hores; tancament: 01.00 hores.  
Pavellons esportius.  
Gimnasos.  
Piscines esportives.  
Piscines de recreació o polivalents.  
  
- Grup I. Obertura: 17.00 hores; tancament: 07.30 hores.  
Sales de festa.  
Discoteques.  
Sales de ball.  
  
- Grup J. Obertura: 06.00 hores; tancament: 01.30 hores.  
Ciber café.  
Restaurants.  
Café, bar.  
Cafeteries.  
  
- Grup K. Obertura: 08.00 hores; tancament: 03.00 hores.  
Restaurants i cafés, bar i cafeteries ubicades en establiments considerats com botigues de conveniència, d'acord amb la regulació prevista en la Llei 8/1997, de 9 de desembre, de la Generalitat Valenciana, d'Horaris Comercials de la Comunitat Valenciana.  
  
- Grup L. Obertura: 10.00 hores; tancament: 03.30 hores.  
Salons de banquets.  
  
- Grup M. Obertura: 09.00 hores; tancament: 22.00 hores.  
Zoològics.  
Aquaris.  
Safari-park.  
  
- Grup N. Obertura: 09.00 hores; tancament: 02.30 hores.  
Sales polivalents.  
  
- Grup O. Obertura: 12.00 hores; tancament: 02.30 hores.  
Saló-lounge.  
  
Dos. L'horari dels establiments que s'ubiquen en la zona marítima terrestre, inclosa la situada en el domini públic portuari, les activitats del qual siguen les hostaleres i de restauració (epígraf 2.8 del Catàleg), tindran un horari fixat entre les 10.00 del matí i les 03.00 de la matinada. S'exceptuen aquells que compten amb llicència de saló de banquets l'horari dels quals serà l'establit amb caràcter general.   
  
La resta d'espectacles i activitats situats en la zona marítima terrestre adés esmentada, s'atendrà a l'horari general previst en l'apartat anterior en funció de la llicència corresponent.  
Tres. Els espectacles, establiments públics i activitats recreatives, inclosos en l'àmbit d'aplicació d'esta ordre, podran prolongar l'horari de tancament durant la Nit de Cap d'Any en noranta minuts, sobre l'establit en l'apartat u d'este article.  
  
Article 3. Obertura i inici   
1. S'entendrà per hora d'obertura dels espectacles públics, activitats recreatives i establiments públics el moment a partir del qual s'hi permet l'accés dels espectadors o usuaris.   
  
2. Es considerarà hora d'inici aquella en què, a partir de l'hora d'obertura, dóna començament l'espectacle o activitat. En els establiments públics citats en l'article anterior l'hora d'obertura podrà coincidir amb l'hora d'inici de l'activitat.  
3. L'antelació amb què els locals i establiments hauran d'estar oberts abans que donen començament els espectacles públics, inclosos en el Grup a de l'article 2.U d'esta ordre serà, com a mínim, de quinze minuts i, com a màxim, de trenta minuts. Esta circumstància es donarà a conèixer per l'organitzador de l'espectacle mitjançant els seus cartells anunciadors.  
Els locals destinats als espectacles de café-teatre, café-concert i café-cantant, quan realitzen actuacions en directe l'hora d'inici de les quals coincidisca amb la d'obertura general establida en el Grup B de l'article 2.U d'esta ordre, obriran les portes al públic amb una antelació respecte a l'inici de l'actuació de quinze minuts com a mínim i de trenta minuts com a màxim.  
4. Per a la realització d'espectacles públics o activitats recreatives en recintes, instal·lacions o llocs oberts al públic, la seua obertura, en funció de l'aforament màxim autoritzat, es realitzarà amb prou antelació per a permetre-hi l'accés ordenat del públic assistent. En tot cas, el temps mínim exigit entre l'obertura i l'inici de l'espectacle o activitat serà el següent:  
- De 15.000 a 35.000 persones d'aforament autoritzat, 2 hores.   
- De 35.000 a 75.000 persones d'aforament autoritzat, 3 hores.   
- Més de 75.000 persones d'aforament autoritzat, 4 hores.   
No obstant això, en els espectacles i activitats que tinguen la consideració d'extraordinaris o singulars o excepcionals, d'acord amb el que preveu la normativa vigent, l'antelació esmentada s'ampliarà, com a mínim, en una hora més en cada un dels supòsits anteriors.  
  
Alhora, en aquells espectacles o activitats en què hi calga, per raons d'ordre públic, el temps que vaja entre l'hora d'obertura de les instal·lacions o recintes i l'inici de l'espectacle o activitat, es podrà ampliar en funció de les necessitats concurrents.   
  
Article 4. Tancament   
1. A partir de l'hora de tancament, assenyalada en l'article 2 d'esta ordre per als establiments públics, no es permetrà l'accés de cap client al local o establiment, no s'expendrà cap consumició i, si és el cas, haurà de quedar fora de funcionament tant la música ambiental com les màquines recreatives, vídeos o qualsevol aparell o màquina semblant i els senyals lluminosos ubicats en el seu exterior.  
  
Així mateix, a l'hora de tancament s'encendran les llums generals del local, quedant les portes d'entrada i d'emergència expedites i obertes, perquè se'n produïsca el total desallotjament en el termini màxim de 30 minuts.   
2. Amb independència que hagen finalitzat les tasques pròpies d'arreplega i neteja del local o establiment, els usuaris no podran romandre en el seu interior a partir de l'hora de tancament, sent responsabilitat dels titulars de l'activitat l'efectivitat del desallotjament i el tancament del local en la forma i temps establits.  
3. Entre el tancament i l'obertura dels locals i establiments públics, haurà de transcórrer un període de temps no inferior a quatre hores.  
  
  
Article 5. Sessions adscrites a menors d'edat  
Els locals que hagen obtingut autorització per a la realització de sessions especials dirigides a menors d'edat, podran iniciar l'activitat o espectacle a partir de les 17.00 hores. En tot cas, hauran de finalitzar abans de les 22.00 hores del mateix dia. Estos locals romandran tancats almenys durant una hora, des de la finalització de la sessió i el començament de les sessions ordinàries, si en tingueren.   
Article 6. Activitats realitzades a l'aire lliure  
1. Les activitats i espectacles compresos en l'article 2.U d'esta ordre, excepte els autocines i cinemes d'estiu, que es realitzen a l'aire lliure o en instal·lacions portàtils o eventuals en la via pública, ja siguen autoritzades amb caràcter temporal o compten amb llicència o autorització definitiva municipal, tindran l'horari que s'establisca en la corresponent autorització administrativa, que haurà de ser expressa i motivada, havent d'acabar en tot cas la seua activitat, com a màxim en l'hora de tancament assenyalada amb caràcter general en esta ordre per a cada grup, sense perjuí del compliment de les disposicions sobre contaminació acústica.  
2. Les festes populars o patronals, incloses en l'apartat 4.3 del Catàleg de l'annex de la Llei 14/2010, de 3 de desembre, de la Generalitat, tindran l'horari que fixe l'ajuntament del municipi en el terme del qual tinguen lloc, en atenció a les circumstàncies concurrents, procurant, en tot cas, compatibilitzar-ne l'exercici amb l'aplicació de les normes vigents en matèria de contaminació acústica.  
3. L'autorització de l'horari de les activitats a l'aire lliure, podrà ser revocada per l'autoritat municipal, previ tràmit d'audiència de la persona interessada, per un període de dos dies i, en cas d'inactivitat, per la Direcció General de Seguretat i Protecció Ciutadana quan amb motiu de l'activitat realitzada, s'hi ultrapassen els límits de contaminació acústica establits en la Llei 7/2002, de 3 de desembre, de la Generalitat Valenciana, de Protecció contra la Contaminació Acústica. S'entén que hi ha inactivitat quan es produïsca la manca d'actuació per part dels ajuntaments davant la denúncia presentada pels ciutadans, i una vegada instats aquells a actuar per la Direcció General de Seguretat i Protecció Ciutadana.   
La revocació de l'autorització s'efectuarà amb independència del procediment sancionador que, si és el cas, s'incoe per l'autoritat competent per causa de la vulneració de la normativa de protecció contra la contaminació acústica.   
  
Article 7. Locals amb ambientació i amenització musical  
1. L'horari de l'ambientació musical dels espectacles públics, activitats recreatives o establiments públics que, d'acord amb la seua llicència municipal d'obertura, en tinguen, començarà en tot cas a partir de les 10 hores.   
2. D'acord amb l'article 19.3 de la Llei 14/2010, l'horari de l'amenització musical degudament acreditada podrà començar des del moment de l'obertura dels establiments.  
  
Article 8. Sales de Bingo   
Les sales de Bingo queden autoritzades a un horari únic setmanal d'obertura i tancament de 12 hores ininterrompudes de funcionament dins de l'horari comprés entre les 10.00 hores i les 3.00 hores de l'endemà.   
Els divendres, dissabtes i vespres de festius, així com els mesos de juliol, agost i setembre, l'horari podrà ampliar-se fins a les 4.00 hores, sent en estos casos l'horari de funcionament de 13 hores ininterrompudes.  
Les sales de Bingo hauran de comunicar a la Conselleria d'Hisenda i Administració Pública, i a la de Governació i Justícia, abans que finalitze el mes de gener, el seu horari anual. Qualsevol modificació posterior requerirà l'autorització expressa de la Conselleria d'Hisenda i Administració Pública, que es comunicarà a la Conselleria de Governació i Justícia.  
  
Article 9. Establiments annexos a altres instal·lacions principals  
Els establiments previstos en el grup J de l'article 2.U, excepte els cibercafés, ubicats en instal·lacions en què es desenvolupe una altra activitat considerada com a principal i de les que siguen accessòries, podran tindre el mateix horari d'aquelles.  
S'entenen per tals els ubicats en ports, aeroports, estacions d'autobusos, de servei i semblants, mentre estiguen operatives les instal·lacions principals. No obstant això, queden exclosos els establiments o locals situats en centres comercials o grans superfícies comercials o d'oci, i en este cas seran regits per l'horari general establit en esta ordre, sempre que estiguen compresos dins de l'horari d'obertura i tancament del centre comercial o d'oci en què s'ubiquen.   
  
Article 10. Bous al carrer  
L'horari de realització de Bous al carrer serà el que es determine, en cada cas, en la resolució d'autorització.  
  
Article 11. Concessió d'horari excepcional pels ajuntaments  
1. Amb caràcter excepcional i per a supòsits, zones o dates concretes, els ajuntaments podran autoritzar l'ampliació a l'horari general establit en esta ordre, fins a una hora, amb motiu de festes locals o patronals, esdeveniments de caràcter firal, certàmens, exposicions o actuacions puntuals equivalents, sense perjuí del que establisquen les disposicions legals existents en matèria de contaminació ambiental i acústica.  
No tindran la consideració de festes locals o patronals les festivitats d¡àmbit nacional o autonòmic de caràcter cívic o religiós. Per a este últim supòsit no operarà l'ampliació prevista en este precepte.  
  
2. Les ampliacions a l'horari general, a què es refereix el paràgraf anterior, hauran de ser comunicades a la Conselleria competent en matèria d'espectacles així com a les autoritats policials corresponents, dins dels quinze dies següents a l'autorització i, en tot cas, abans que l'horari excepcional esmentat s'aplique.  
En la comunicació citada, els ajuntaments delimitaran exactament i de manera motivada els dies en què s'aplicarà l'horari excepcional de l'apartat anterior.   
3. D'acord amb les prescripcions i els principis generals establits en esta ordre, correspondrà a les autoritats municipals la determinació dels horaris de començament i finalització de les revetlles, concerts i la resta d'espectacles que tinguen lloc en ocasió de festes patronals o locals.  
  
  
Article 12. Ampliació de l'horari general pels ajuntaments durant l'època estival  
1. Durant el període comprés entre el 14 de juny i el 30 de setembre de 2013, els ajuntaments de la Comunitat Valenciana podran prolongar l'horari general de finalització establit en l'article 2.U d'esta ordre els divendres, dissabtes i vespres de festius per als grups següents:  
  
a) Grup B: mitja hora fins a les 4.00 hores.  
b) Grup J: una hora fins a les 2.30 hores.   
c) Grup L: mitja hora fins a les 4.00 hores.   
L'exercici d'esta facultat haurà de ser motivat per l'ajuntament i comunicada a la Conselleria competent en matèria d'espectacles, en un termini d'antelació no inferior a quinze dies des de l'adopció.  
  
2. El que preveu el present article quedarà sense efecte quan es concedisquen pels ajuntaments els horaris excepcionals regulats en l'article 11.1 d'esta ordre. En este cas, només hi regirà el que preveu l'horari excepcional citat sense que s'aplique l'ampliació de l'horari previst per a l'època estival.   
  
Article 13. Procediment per a l'ampliació d'horaris per la Generalitat  
  
1. Les autoritzacions per a l'ampliació de l'horari general dels establiments situats en carreteres, que atenguen les necessitats dels treballadors nocturns, així com d'aquells a què es refereix la normativa de desplegament de la Llei 14/2010, de la Generalitat, tindran caràcter extraordinari i excepcional, i es concediran per un termini màxim d'un any.  
2. El procediment per a la concessió d'horaris especials serà l'establit en la normativa de desplegament de la Llei 14/2010, de la Generalitat.  
Per a això, el titular o prestador que sol·licite la concessió de l'ampliació de l'horari haurà de presentar davant la Direcció Territorial de la Conselleria de Governació i Justícia de la província de què es tracte una petició en què es faça constar el següent:  
a) Horari sol·licitat, motivació per la qual s'interessa la sol·licitud esmentada i mesures que pretenga adoptar per a garantir, en tot cas, el compliment de les normes sobre qualitat ambiental, prevenció de la contaminació acústica i seguretat ciutadana.  
b) Còpia confrontada de la llicència municipal d'obertura del local o establiment.  
3. No obstant el previst en l'apartat 1 del present article, les autoritzacions d'ampliació d'horaris podran ser renovades per un període de temps igual al de la seua concessió, prèvia petició expressa de l'interessat realitzada amb una antelació mínima de dos mesos al termini de finalització.  
4. Les autoritzacions d'ampliació d'horari podran ser revocades en qualsevol moment per causes degudament justificades i motivades, amb audiència prèvia de la persona interessada.  
5. Els establiments a què s'haja aplicat el règim d'ampliació horària prevista en el present article, no podran acollir-se a la prolongació de l'horari de tancament establit per als divendres, dissabtes i vespres de festius prevista en l'article 12 d'esta ordre.   
  
Article 14 Reducció d'horaris  
1. El procediment per a la reducció de l'horari general dels locals i establiments públics serà l'establit en la normativa de desplegament de la Llei 14/2010, de la Generalitat. S'iniciarà preferentment a instàncies dels ajuntaments o, altrament, per part per la Direcció General de Seguretat i Protecció Ciutadana de la Conselleria de Governació i Justícia en els supòsits previstos per la referida normativa de desplegament.  
  
2. En la resolució per la qual s'acorde la reducció de l'horari, se n'establirà també el termini de durada, transcorregut el qual, el local tornarà a regir l'horari general que es fixa en la present ordre.  
3. Els establiments a què s'haja aplicat el règim de reducció d'horaris previst en el present article no podran acollir-se a la prolongació de l'horari de tancament establit per als divendres, dissabtes i vespres de festius prevista en l'article 12 d'esta ordre.   
  
Article 15. Horari d'activitats susceptibles de compatibilitat  
Si en un local s'exerceixen distintes activitats que diferisquen en qüestió d'horari, de conformitat amb la Llei 14/2010, de la Generalitat, i se'n declare la compatibilitat, cadascuna haurà de cessar en el seu funcionament d'acord amb l'horari establit en la resolució de compatibilitat que així ho determine.  
  
Article 16. Horari d'activitats extraordinàries i activitats singulars o excepcionals.  
1. Els espectacles i activitats recreatives que tinguen caràcter extraordinari, quan no suposen un increment de risc en funció del que preveuen els articles 7.1.d) i 25.1 de la Llei 14/2010, de la Generalitat, hauran d'acabar, com a màxim, a l'hora de tancament de l'establiment d'acord amb allò que s'ha indicat en esta ordre.   
2. Els espectacles i activitats recreatives que tinguen caràcter extraordinari, quan suposen un increment de risc en funció del que preveuen els articles 7.1.d) i 25.2 de la Llei 14/2010, de la Generalitat, i els espectacles i activitats recreatives que tinguen caràcter singular o excepcional, en funció del que preveu l'article 7.1.e) i 26 de la Llei 14/2010, de la Generalitat, tindran l'horari que determine la resolució emesa per l'òrgan competent per a la seua autorització. La indicació de l'horari esmentat estarà determinada pel tipus d'espectacle o activitat que se sol·licite així com, si és el cas, per l'equivalència o analogia amb un espectacle o activitat catalogat en la normativa d'espectacles, i per la tipologia i/o característiques del recinte on es vagen a realitzar. La resolució emesa haurà de ser motivada.   
  
Article 17. Horari de les terrasses  
Les terrasses en via pública autoritzades als establiments d'acord amb allò que s'ha indicat en l'article 21 de la Llei 14/2010, de la Generalitat, tindran un horari màxim delimitat per l'horari oficial d'obertura i tancament del local de què depenguen en funció del que estableix l'article 2 d'esta ordre. La competència per a la determinació dels horaris de les terrasses esmentades correspondrà als respectius ajuntaments.   
  
Article 18. Cartell horari  
1. Els locals compresos dins de l'àmbit d'aplicació de la Llei 14/2010, de la Generalitat, hauran de col·locar un cartell en lloc llegible i visible des de l'exterior en què s'expressarà l'horari d'obertura i tancament que realitzen. L'horari esmentat haurà d'estar comprés, en tot cas, dins de l'establit amb caràcter general en l'article 2 d'esta ordre.  
2. En el cartell d'horari es farà constar, si és el cas, les modificacions que, per ampliació o reducció, s'hagen establit respecte a l'horari general de funcionament del local o establiment.  
3. Igualment, en el referit cartell, es farà constar l'horari en què es deixen de prestar algun dels serveis, en el cas que este siga diferent del d'obertura o tancament.  
  
Article 19. Règim sancionador  
1. Les infraccions comeses per incompliment de la normativa prevista en esta ordre donaran lloc a responsabilitat d'acord amb el que preveu el títol IV de la Llei 14/2010, de la Generalitat, d'Espectacles Públics, Activitats Recreatives i Establiments Públics.   
2. De la mateixa manera, els decrets, acords, ordenances o declaracions equivalents emanats pels ajuntaments, que incomplisquen les condicions assenyalades en la regulació dels horaris excepcionals i ampliacions i reduccions d'horaris previstos en esta ordre, seran susceptibles d'impugnació d'acord amb la normativa vigent en este àmbit d'actuació.  
  
DISPOSICIÓ FINAL  
  
La present ordre entrarà en vigor el dia 1 de gener de 2013, i serà d'aplicació també per a la Nit de Cap d'Any de 2012.  
  
DISPOSICIÓ DEROGATÒRIA  
  
A l'entrada en vigor de la present ordre, quedarà derogada l'Ordre 13/2011, de 22 de desembre, de la Conselleria de Governació, per la qual es regulen els horaris d'espectacles públics, activitats recreatives i establiments públics per a l'any 2012.  
  
València, 13 de desembre de 2012  
  
El conseller de Governació i Justícia,  
SERAFÍN CASTELLANO GÓMEZ


Còpia Permalink ELI